## Pravilnik o planu uzorkovanja i metodama analiza za službenu kontrolu količina nitrata u hrani

### NN 42/2008 (11.4.2008.), Pravilnik o planu uzorkovanja i metodama analiza za službenu kontrolu količina nitrata u hrani

# MINISTARSTVO ZDRAVSTVA I SOCIJALNE SKRBI

**1415**

Na temelju članka 15. stavka 2. podstavka 3. Zakona o hrani (»Narodne novine«
broj 46/2007) ministar zdravstva i socijalne skrbi uz suglasnost ministra
poljoprivrede, ribarstva i ruralnog razvoja donosi

## PRAVILNIK

### O PLANU UZORKOVANJA I METODAMA ANALIZA ZA SLUŽBENU KONTROLU KOLIČINA NITRATA U HRANI1

Članak 1.

Ovim Pravilnikom utvrđuju se metode uzorkovanja, priprava uzoraka i analize
količine nitrata u hrani u svrhu provođenja službene kontrole.
Pravilno uzorkovanje i postupci priprave uzoraka važni su za točno određivanje
količine nitrata.

Članak 2.

Pojedini pojmovi u smislu ovoga Pravilnika imaju sljedeće značenje:
*Proizvodna serija* (u daljnjem tekstu: serija) jest količina hrane koja ima
određene zajedničke karakteristike poput podrijetla, tipa odnosno vrste tla u
području ne većem od 2 hektara, vrste pakiranja, oblika pakiranja, količine
pakiranja, osobe koja pakira, dobavljača ili druge oznake koje utvrđuje nadležni
inspektor.
*Proizvodna podserija* (u daljnjem tekstu: podserija) jest određen dio velike
serije na kojoj se provodi uzorkovanje. Svaka podserija mora biti fizički
odvojena i prepoznatljiva.
*Pojedinačni uzorak* jest količina materijala uzetoga s jednoga mjesta iz serije
odnosno podserije. U smislu ovoga Pravilnika pojedinačnim uzorkom smatra se i
jedna glavica zelene salate odnosno špinata, šaka mladog lišća špinata ili jedno
pakovanje odrezanih listova.
*Skupni uzorak* jest zbroj svih pojedinačnih uzoraka uzetih iz serije odnosno podserije.
*Laboratorijski uzorak* jest reprezentativni dio/količina skupnog uzorka
namijenjen analizi.
*Polje* jest određena površina zemlje iste vrste tla i načina uzgoja na kojemu se
nalazi samo jedna sorta zelene salate odnosno špinata u istoj fazi rasta. U
opisu metode uzorkovanja »polje« se također može zamijeniti riječju »serija«.
*Natkrivena površina* jest određena površina zemlje natkrivena staklenikom ili
plastenikom (plastičnim ili polietilenskim tunelom) s jednom sortom zelene
salate odnosno špinata u istoj fazi rasta i s istim predviđenim vremenom berbe.
U dijelu Pravilnika koji se odnosi na opis plan uzorkovanja »natkrivena
površina« se također može zamijeniti riječju »serija«.

Članak 3.

Službena kontrola provodi se sukladno propisima o hrani. Uzorkovanje obavlja
osoba ovlaštena posebnim propisom za provođenje službene kontrole.
Laboratoriji koji obavljaju analize u svrhu službene kontrole u smislu ovoga
Pravilnika moraju udovoljavat odredbama članka 81. Zakona o hrani.

Članak 4.

Vrsta hrane koja se uzorkuje u svrhu određivanja količine nitrata propisana je
posebnim propisom o najvećim dopuštenim količinama određenih kontaminanata koji
se mogu nalaziti u hrani2.
Uzorkovanje, priprava uzoraka i analize za službenu kontrolu količine nitrata u
hrani moraju se provoditi sukladno zahtjevima određenim u Prilogu I. i II. koji
su tiskani uz ovaj Pravilnik i čine njegov sastavni dio.
Skupni uzorci uzorkovani sukladno stavku 2. ovoga članaka smatraju se
reprezentativnim.
Sukladnost s odredbama Pravilnika o najvećim dopuštenim količinama određenih
kontaminanata koji se mogu nalaziti u hrani ocjenjuje se na osnovi količina
određenih u laboratorijskim uzorcima, koji su pripravljeni i analizirani
sukladno stavku 2. ovoga članka.
Odredba stavka 2. ovoga članka primjenjuje se ne dovodeći u pitanje odredbe
navedene u Pravilniku o službenim kontrolama koje se provode radi verifikacije
postupanja u skladu s odredbama propisa o hrani i hrani za životinje, te propisa
o zdravlju i zaštiti životinja (»Narodne novine« broj 99/07)3.

Članak 5.

Serija ili podserija smatra se zdravstveno ispravnom sukladno propisima o hrani
ako rezultat analize laboratorijskog uzorka iz točke 2.4. Priloga II. ovoga
Pravilnika odgovara odredbama Pravilnika o najvećim dopuštenim količinama
određenih kontaminanata koji se mogu nalaziti u hrani, uzimajući u obzir mjernu
nesigurnost.
Serija ili podesrija smatra se zdravstveno neispravnom sukladno propisima o
hrani ako je rezultat analize laboratorijskog uzorka iz točke 2.4. Priloga II.
ovoga Pravilnika veći od najveće dopuštene količine propisane Pravilnikom o
najvećim dopuštenim količinama određenih kontaminanata koji se mogu nalaziti u
hrani uzimajući u obzir mjernu nesigurnost.
Navedena pravila o interpretaciji rezultata primjenjuju se za analitički
rezultat dobiven za svrhu službene kontrole hrane.

Članak 6.

Posebni propis iz članka 4. stavka 1. ovoga Pravilnika donijet će se do 31.
prosinca 2008. godine.

Članak 7.

Ovaj Pravilnik stupa na snagu 31. ožujka 2009. godine.

Klasa: 011-02/08-04/17
Urbroj: 534-07-08-2
Zagreb, 8. travnja 2008.

Ministar
**mr. Darko Milinović, dr. med.**, v. r.

\_\_\_\_\_\_
1 Pravilnik preuzima odredbe
Uredbe Komisije (EZ-a) broj 1882/2006 od 19. prosinca 2006. kojom se utvrđuju
metode uzimanja uzoraka i analize za potrebe vršenja službenih kontrola razina
nitrata u određenim prehrambenim proizvodima
2 Posebni propis o najvećim dopuštenim količinama određenih
kontaminanata koji se mogu nalaziti u hrani bit će usklađen s Uredbom Komisije
(EZ-a) br. 1881/2006 od 19. prosinca 2006. kojom se utvrđuju maksimalne razine
određenih kontaminanata u hrani i Uredbom (EEC) br. 315/93 od 8. veljače 1993.
kojom se utvrđuju postupci Zajednice u vezi s kontaminantima u hrani
3 Pravilnik preuzima odredbe Uredbe (EZ-a) br. 882/2004 Europskoga
parlamenta i Vijeća od 29. travnja 2004. o službenim kontrolama koje se provode
radi verifikacije postupanja u skladu s odredbama propisa o hrani i hrani za
životinje, te propisa o zdravlju i dobrobiti životinja

**PRILOG I.**

PLAN UZORKOVANJA ZA SLUŽBENU KONTROLU KOLIČINA NITRATA U HRANI

**1. OPĆE ODREDBE
1.1 Materijali za uzorkovanje**Svaka serija predviđena za ispitivanje uzorkuje se posebno. Velike serije dijele
se na podserije koje se uzorkuju posebno. Velikim serijama smatraju se serije
teže više od 30 tona ili one koje pokrivaju više od 3 hektara.

**1.2 Mjere opreza**Za vrijeme uzorkovanja i priprave uzoraka poduzimaju se mjere opreza kako bi se
izbjegle bilo kakve promjene koje bi mogle: utjecati na količinu nitrata,
nepovoljno utjecati na analizu odnosno učiniti skupne uzorke nereprezentativnima
(npr. prisutnost zemlje na zelenoj salati ili špinatu tijekom priprave uzorka),
utjecati na cjelovitost serija za uzorkovanje.
Poduzimaju i sve potrebne mjere za zaštitu osoba koje uzorkuju.

**1.3 Pojedinačni uzorci**Kad god je to moguće, pojedinačni se uzorci uzimaju s različitih mjesta u seriji
ili podseriji. Odstupanje od ovakvog postupka mora se navesti u zapisniku iz
točke 1.7 ovoga Priloga.

**1.4 Priprava skupnog uzorka**Skupni se uzorak dobiva objedinjavanjem pojedinačnih uzoraka.

**1.5 Ponovljeni uzorci**Ponovljeni uzorci zbog dodatnog stručnog mišljenja moraju se uzimati iz
homogeniziranoga skupnog uzorka.

**1.6 Pakiranje i dostava uzoraka**Svaki se uzorak stavlja u čistu, inertnu i čvrsto zatvorenu neprozirnu plastičnu
vrećicu kako bi se spriječio gubitak vlage, a uzorak prikladno zaštitio od
oštećenja ili zagađenja.
Uzorak se mora dostaviti u laboratorij unutar 24 sata od uzorkovanja i držati se
na hladnom tijekom prijevoza. Ako to nije moguće, uzorak se mora duboko
zamrznuti unutar 24 sata i zamrznut dostaviti laboratoriju unutar šest tjedana.
Isto tako valja poduzeti sve dodatne mjere opreza kako bi se izbjegle promjene u
sastavu uzorka do kojih bi moglo doći tijekom prijevoza odnosno skladištenja.

**1.7 Zatvaranje i označavanje uzoraka**Svaki uzorak uzet za službene potrebe mora se službeno zatvoriti (zapečatiti) na
mjestu uzorkovanja i obilježiti.
O svakom uzorkovanju osoba iz članka 3. stavka 1. sastavlja zapisnik koji
omogućava jasno prepoznavanje svake serije, a sadrži podatke o vremenu i mjestu
uzorkovanja, ime sorte, naziv proizvođača, način proizvodnje te ostale važne
podatke koji mogu poslužiti analitičaru.

**1.8 Različiti tipovi serija**Hrana se može prodavati u rasutome obliku (rinfuza) ili u pakovanjima,
uključujući, vreće, vrećice i sanduke/gajbe, odnosno u pojedinačnim
maloprodajnim pakovanjima. Uzorkovati se mogu svi oblici prisutni na tržištu.

**2. METODE UZORKOVANJA**

Pojedinačni se uzorci uzimaju iz različitih mjesta u seriji ili podseriji, kad
god je to moguće.

**2.1 Uzorkovanje na polju**Ako nadležno tijelo ili tijelo za provođenje inspekcije smatra potrebnim
uzorkovati zelenu salatu ili špinat na polju, uzorkovanje se provodi prema
sljedećem postupku:
Pojedinačni se uzorci moraju uzorkovati s površina koje su reprezentativne za
polje odnosno natkrivenu površinu. Odvojenim serijama odnosno poljima smatraju
se: površine s različitim vrstama tla na kojima se provode različiti načini
uzgoja, različite sorte zelene salate ili špinata, odnosno zelena salata ili
špinat koji se ubiru u različito doba. Polje veće od 3 ha, dijeli ga se na
podserije od 2 ha, a svaka se podserija uzorkuje zasebno.
Pojedinačni uzorci skupljaju se slijedeći obrazac u obliku slova »W« ili »X«
preko cijeloga polja. Kulture na uskim gredicama ili natkrivenim površinama
ubiru se slijedeći obrazac u obliku slova »W« ili »X« za svaku gredicu te tako
tvore skupni uzorak.
Biljke se moraju odrezati neposredno do tla.
Uzorak mora sadržavati najmanje 10 biljaka, a skupni uzorak od 10 biljaka mora
težiti najmanje 1 kg. Uzorkuju se samo biljke koje veličinom odgovaraju posebnom
propisu kojim se uređuje veličina zelene salate4. Zemlja, nejestivi vanjski
listovi i oštećeni listovi uklanjaju se sa svake uzorkovane biljke.

**2.2 Uzorkovanje serija špinata, zelene salate, dječje hrane i prerađene hrane na
bazi žitarica za dojenčad i malu djecu**Metoda uzorkovanja opisana u ovoj točki Priloga odnosi se na serije do uključivo
25 t.
U slučaju serija većih od 30 tona, serija se dijeli na podserije od približno 25
t, pod uvjetom da se one fizički razdvoje. Uzimajući u obzir da masa serije ne
predstavlja uvijek točan umnožak mase i broja podserija, masa podserije može
odstupati u rasponu od 15 do 30 t. Ako se serija ne može fizički razdvojiti u
podserije, uzorak se uzima iz serije.
Skupni uzorak mora težiti najmanje 1 kg, osim ako to nije moguće, kao kod
uzorkovanja jedne glavice salate odnosno jednog pakovanja.
Najmanji broj pojedinačnih uzoraka koji se mora uzorkovati iz serije ovisi o
masi serije i naveden je u Tablici 1., osim u slučajevima kada se serija sastoji
od pojedinačnih pakovanja, tada je broj pakovanja koji se moraju uzorkovati za
skupni uzorak naveden u Tablici 2.

*Tablica 1.* NAJMANJI BROJ POJEDINAČNIH UZORAKA KOJI SE
UZIMAJU IZ SERIJE

|  |  |  |
| --- | --- | --- |
| Masa serije (kg) | Najmanji broj  pojedinačnih uzoraka | Najmanja masa  skupnog uzorka (kg) |
| < 50 | 3 | 1 |
| 50 do 500 | 5 | 1 |
| > 500 | 10 | 1 |

*Tablica 2.* BROJ PAKOVANJA (POJEDINAČNIH UZORAKA) KOJI SE UZORKUJU ZA SKUPNI
UZORAK, KADA SE SERIJA SASTOJI OD POJEDINAČNIH PAKOVANJA

|  |  |  |
| --- | --- | --- |
| Broj pakovanja odnosno  jedinica u seriji | Broj pakovanja  odnosno jedinica koje treba uzorkovati | Najmanja masa  skupnog uzorka (kg) |
| 1 do 25 | 1 pakovanje odnosno jedinica | 1 |
| 26 do 100 | oko 5 %, a najmanje 2 pakovanja  odnosno jedinice | 1 |
| > 100 | oko 5 %, a najviše 10 pakovanja  odnosno jedinice | 1 |

\_\_\_\_\_
4 Veličina zelene salate te
batavijske endivije kovrčavih i širokih listova kakve se pojavljuju na tržištu
opisana je u Uredbi Komisije (EZ-a) br. 1543/2001 od 27. srpnja 2001., kojom se
propisuju norme za stavljanje na tržište zelenih salata te batavijske endivije
kovrčavih i širokih listova (SL L 203, 28.7.2001., str. 9) s posljednjim
izmjenama i dopunama iz Uredbe Komisije (EZ-a) br. 6/2005 od 4. siječnja 2005. (SL
L 2, 5.1.2005., str. 3).

Svaka serija odnosno podserija čija se sukladnost provjerava uzrokuje se
zasebno. Međutim, ako bi ovakva metoda uzorkovanja dovela do tržišno
neprihvatljivih posljedica proizišlih iz oštećenja serije (zbog oblika
pakovanja, prijevoza itd.), tada se može primijeniti druga metoda uzorkovanja,
pod uvjetom da i ona osigurava dovoljnu reprezentativnost skupnog uzorka uzetog
iz serije te da je takva metoda potpuno opisana i dokumentirana u zapisniku iz
točke 1.7 ovoga Priloga. Mjesto uzorkovanja najbolje je odabrati nasumce. Ako je
to fizički neizvedivo, zbog nedostupnosti uzorka, tada valja nasumce odabrati
mjesto za uzorkovanje s dijelova serije koji su dohvatljivi.

**2.3 Uzorkovanje iz maloprodaje**Uzorkovanje namirnica u maloprodaje provodi se sukladno točki 2.2. ovoga
Priloga.
Kada navedena metoda uzorkovanja nije primjenjiva, primjenjuje se druga metoda
uzorkovanja pod uvjetom da i ona osigurava dovoljnu reprezentativnost skupnog
uzorka uzetog iz serije te da je takva metoda potpuno opisana i dokumentirana. u
zapisniku iz točke 1.7. ovoga Priloga.
Kad je serija koja se uzorkuje toliko malena da je nemoguće dobiti skupni uzorak
mase 1 kg, skupni uzorak može težiti i manje. Zbirni uzorak prerađene hrana na
bazi žitarica i hrana za dojenčad i malu djecu, može biti 0,5 kg.

**PRILOG II.**

PRIPRAVA UZORAKA I ANALIZE ZA SLUŽBENU KONTROLU KOLIČINE NITRATA U HRANI

Potrebno je odrediti i pridržavati se općih kriterija koje analitička metoda
mora zadovoljiti, kako bi se osiguralo da kontrolni laboratoriji koriste
podjednako uspješne analitičke metode.

**1. PRIPRAVA UZORKA**Uzorci svježih plodova, moraju se za analizu pripraviti unutar 24 sata od
njihovog uzorkovanja. Kada to nije moguće uzorak se mora zamrznuti i čuvati
zamrznut, ali ne dulje od 6 tjedana.
Zemlja, jako zaprljani, oštećeni i nejestivi listovi moraju se ukloniti sa svake
uzorkovane biljke. Pranje uzoraka nije dozvoljeno jer se pranjem može smanjiti
količina nitrata.
Cijeli uzorak se homogenizira, uz mogući dodatak poznate količine vode. Ovisno o
veličini uređaja za usitnjavanje, može se homogenizirati jedan ili više uzoraka.
Mljevenje se može pospješiti zamrzavanjem i usitnjavanjem uzoraka prije
homogenizacije. Svakako se mora pokazati da je postupak doveo do potpune
homogenizacije uzorka. Potpuna homogenizacija je bitna za što bolju ekstrakciju
i iskorištenje nitrata. Svi uzorci bez obzira da li su uzorkovani na polju ili u
maloprodaji obrađuju se na opisani način.
Za analizu se uzima jedan ili više uzoraka iz homogeniziranog uzorka.

**2. ANALITIČKA METODA, IZVJEŠTAVANJE O REZULTATIMA ANALIZE I UVJETI POTREBNI ZA
LABORATORIJSKU KONTROLU
2.1. Definicije**
Za potrebe ovoga Priloga primjenjuju se sljedeće definicije:
r = ponovljivost, za apsolutnu vrijednost razlike dvaju rezultata dobivenih u
ponovljivim uvjetima (isti uzorak, isti ispitivač, isti instrument, isti
laboratorij i kratki vremenski razmak) uz vjerojatnost od 95% se očekuje da bude
manja od r (tj. |x1 – x2| < r), gdje je
r = 2,8 × sr.
sr = standardna devijacija izračunata iz rezultata dobivenih u ponovljivim
uvjetima.
*RSDr* = relativna standardna devijacija izračunata iz rezultata dobivenih u
ponovljivim uvjetima
![](dodatni/349242.gif)

*R* = obnovljivost, za apsolutnu vrijednost razlike između pojedinačnih rezultata
dobivenih u obnovljivim uvjetima (na istome materijalu koji dobiju ispitivači u
različitim laboratorijima koristeći standardizirane ispitne metode) uz
vjerojatnost od 95 % se očekuje da bude manja od R, gdje je:
*R* = 2,8 × sR.
*sR* = standardna devijacija izračunata iz rezultata dobivenih u obnovljivim
uvjetima.
*RSDR* = relativna standardna devijacija izračunata iz rezultata dobivenih u
obnovljivim uvjetima
![](dodatni/349243.gif)

**2.2. Opći uvjeti**Analitičke metode koje se koriste za potrebe ovog Pravilnika moraju biti
sukladne odredbama iz Priloga II. točki 1. i 2. Pravilnika o službenim
kontrolama koje se provode radi verifikacije postupanja u skladu s odredbama
propisa o hrani i hrani za životinje, te propisa o zdravlju životinja.

**2.3. Posebni uvjeti**
*2.3.1 Postupak ekstrakcije*Posebnu pozornost treba obratiti u primjeni postupka ekstrakcije. Metode
ekstrakcija vrućom vodom, odnosno sa smjesom metanola i vode (u omjeru 30:70)
jamče djelotvornu ekstarkciju nitrata. Ekstrakcija hladnom vodom koristi se samo
ako je uzorak za analizu prije ekstrakcije bio zamrznut.
*2.3.2 Izvedbeni kriteriji*Posebni kriteriji za analitičke metode koje se koriste za određivanje količine
nitrata jesu:

|  |  |  |  |
| --- | --- | --- | --- |
| Kriterij | Raspon  koncentracija | Preporučena vrijednost | Najveća dopuštena vrijednost |
| Iskorištenje | < 500 mg/kg | 60-120 % |  |
| ≥ 500 mg/kg | 90-110 % |  |
| Preciznost *RSDr* | Svi | vrijednost dobivena s pomoću Horwitzove jednadžbe | 2 x vrijednost dobivena s pomoću Horwitzove jednadžbe |
| Preciznost *RSDr*   može se izračunati kao 0,66 puta preciznost *RSDR za relativnu koncentraciju*   (*RSDr*  =0,66 x *RSDR*) | | | |

Napomene vezane uz izvedbene kriterije
Rasponi koncentracija se ne navode, budući se preciznost izračunava za
relevantne koncentracije.
preciznost se izračunava s pomoću Horwitzove jednadžbe, tj.:

![](dodatni/349244.gif)

gdje je:

RSDR relativna standardna devijacija izračunata iz rezultata dobivenih u
obnovljivim uvjetima
![](dodatni/349245.gif)
C je omjer koncentracija (tj. 1 = 100 g/100 g, 0,001 = 1000 mg/kg).

**2.4. Ispitni izvještaj, procjena mjerne nesigurnosti i izračun iskorištenja**Rezultat analize iskazuje se kao korigirani odnosno nekorigirani za
iskorištenje. Ako je rezultat korigiran, mora se navesti % iskorištenja. Za
provjeru sukladnosti iz članka 4. ovoga Pravilnika koriste se rezultati analize
korigirani za iskorištenje.
Rezultati analize prikazuju se kao ***x ± U***, gdje je ***x*** rezultat analize, a ***U*** je
proširena mjerna nesigurnost uz faktor pokrivanja 2, čime se dobiva razina
pouzdanosti od oko 95%.
Navedena pravila tumačenja rezultata analize u smislu prihvaćanja odnosno
odbijanja serije vrijede za rezultate analiza dobivenih na uzorku za službenu
kontrolu.

Pravilnik, NN 42/2008-1415
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)